CELEX: 32017R1778
Language: lt
Date: 2017-09-29 00:00:00
Title: 2017 m. rugsėjo 29 d. Komisijos įgyvendinimo reglamentas (ES) 2017/1778, kuriuo dėl tam tikrų nuostatų, susijusių su cukraus sektoriuje naudojamos 2017–2018 m. importo tarifinės kvotos laikotarpio pirmąja dalimi ir nuolatinių rafinavimo įmonių taikoma tvarka, iš dalies keičiamas Reglamentas (EB) Nr. 891/2009

30.9.2017   
            
            
               LT
            
            
               Europos Sąjungos oficialusis leidinys
            
            
               L 253/32
            
         KOMISIJOS ĮGYVENDINIMO REGLAMENTAS (ES) 2017/1778
   2017 m. rugsėjo 29 d.
   kuriuo dėl tam tikrų nuostatų, susijusių su cukraus sektoriuje naudojamos 2017–2018 m. importo tarifinės kvotos laikotarpio pirmąja dalimi ir nuolatinių rafinavimo įmonių taikoma tvarka, iš dalies keičiamas Reglamentas (EB) Nr. 891/2009
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 187 straipsnio e punktą,
   kadangi:
   
               (1)
            
            
               Komisijos reglamento (EB) Nr. 891/2009 (2) 3 straipsnio 1 dalyje nustatyta, kad tarifines kvotas cukraus sektoriuje turi būti leidžiama naudoti kasmet nuo spalio 1 d. iki rugsėjo 30 d.;
            
         
               (2)
            
            
               Reglamento (ES) Nr. 1308/2013 192 straipsnio 3 dalyje nustatyta, kad rafinuoti skirto cukraus importo licencijos išduodamos per pirmuosius tris kiekvienų prekybos metų mėnesius tik nuolatinėms rafinavimo įmonėms, jeigu atitinkami kiekiai neviršija to straipsnio 1 dalyje nustatytų nuolatinėms rafinavimo įmonėms suteikiamo išskirtinio importo pajėgumo kiekių. Pagal Reglamento (ES) Nr. 1308/2013 192 straipsnio 1 dalį išskirtinis importo pajėgumas nuolatinėms rafinavimo įmonėms suteiktas tik iki 2016–2017 prekybos metų pabaigos;
            
         
               (3)
            
            
               Reglamento (EB) Nr. 891/2009 14 straipsnio 1 dalyje nustatyta, kad paraiškas dėl rafinuoti skirto cukraus importo licencijų, kurių galiojimo pradžia – pirmieji trys kiekvienų prekybos metų mėnesiai, gali teikti tik nuolatinės rafinavimo įmonės;
            
         
               (4)
            
            
               pagal Reglamento (EB) Nr. 891/2009 5 straipsnio 1 dalies antrą pastraipą licencijų paraiškos dėl 2017–2018 m. importo tarifinės kvotos laikotarpio pirmosios dalies turėjo būti pateiktos 2017 m. rugsėjo 8–14 d.;
            
         
               (5)
            
            
               siekiant užtikrinti teisinį tikrumą ūkio subjektams, kurie nėra nuolatinės rafinavimo įmonės, dėl jų teisės teikti importo licencijų paraiškas dėl 2017–2018 m. importo tarifinės kvotos laikotarpio pirmosios dalies, Reglamento (EB) Nr. 891/2009 14 straipsnis turėtų būti išbrauktas. Be to, paraiškų dėl 2017–2018 m. importo tarifinės kvotos laikotarpio pirmosios dalies teikimo laikotarpis turėtų būti pratęstas iki 2017 m. spalio 9 d., taigi atitinkamai turėtų būti pakoreguotas importo licencijų išdavimo laikotarpis ir pranešimo apie valstybių narių gautas paraiškas laikotarpis;
            
         
               (6)
            
            
               ūkio subjektams taip pat reikėtų suteikti galimybę atsiimti 2017 m. rugsėjo 8–14 d. pateiktas paraiškas, jeigu jie pageidautų savo paraišką persvarstyti arba pateikti patikslintą paraišką;
            
         
               (7)
            
            
               todėl būtina atitinkamai iš dalies pakeisti Reglamentą (EB) Nr. 891/2009;
            
         
               (8)
            
            
               kadangi 2017–2018 m. importo tarifinės kvotos laikotarpis prasideda spalio 1 d., siūlomi pakeitimai turėtų būti taikomi nuo šio reglamento paskelbimo dienos;
            
         
               (9)
            
            
               šiame reglamente nustatytos priemonės atitinka Bendro žemės ūkio rinkų organizavimo komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamentas (EB) Nr. 891/2009 iš dalies keičiamas taip:
   
               1.
            
            
               I skyrius papildomas šiuo 10a straipsniu:
               „10a straipsnis
               Konkrečios nuostatos dėl 2017–2018 m. tarifinės kvotos laikotarpio
               1.   Nukrypstant nuo 5 straipsnio 1 dalies antros pastraipos, licencijų paraiškos dėl 2017–2018 m. tarifinės kvotos laikotarpio pirmosios dalies, nurodytos 3 straipsnio 2 dalyje, gali būti teikiamos iki 2017 m. spalio 9 d. ne vėliau kaip 13 val. Briuselio laiku.
               2.   Importo licencijos, dėl kurių paraiška teikiama pagal šio straipsnio 1 dalį, išduodamos 2017 m. spalio 23–31 d.
               Nukrypstant nuo 8 straipsnio 2 dalies, importo licencijos dėl 2017–2018 m. tarifinės kvotos laikotarpio pirmosios dalies, dėl kurių paraiška teikiama pagal 5 straipsnio 1 dalies antrą pastraipą, išduodamos 2017 m. spalio 23–31 d.
               3.   Nukrypstant nuo 9 straipsnio 1 dalies b punkto, valstybės narės apie bendrą kiekį, nurodytą pagal šio straipsnio 1 dalį pateiktose importo licencijų paraiškose, Komisijai praneša ne vėliau kaip 2017 m. spalio 14 d.
               4.   Pagal 5 straipsnio 1 dalies antrą pastraipą pateiktas licencijų paraiškas dėl 2017–2018 m. tarifinės kvotos laikotarpio pirmosios dalies galima atsiimti iki 2017 m. spalio 9 d. ne vėliau kaip 13 val. Briuselio laiku. Atsiimtas paraiškas atitinkantis užstatas nedelsiant grąžinamas.“;
            
         
               2.
            
            
               14 straipsnis išbraukiamas nuo 2017 m. spalio 1 d.
            
         2 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. rugsėjo 29 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 347, 2013 12 20, p. 671.
   
      (2)  2009 m. rugsėjo 25 d. Komisijos reglamentas (EB) Nr. 891/2009, kuriuo leidžiama naudoti tam tikras Bendrijos tarifines kvotas cukraus sektoriuje ir nustatoma jų administravimo tvarka (OL L 254, 2009 9 26, p. 82).